Meisie sterf kort na sewende verjaardagJosé en Sumien saam met hul kinders, Mia Cara (links) en Sofia (Foto: Facebook) Mia Cara het Maandag in ŉ hospitaal haar stryd teen kanker verloor. “Ons klein prinses is nou gesond en het nie meer pyn nie. Die hemel is ŉ engel ryker,” het Mia Cara se ouers, José en Sumien Ferreira, gesê. Mia Cara is Sondag weer in die hospitaal opgeneem. “Die kanse is skraal dat sy weer huis toe sal kan kom. Sy is rustig maar haar longe en hartjie is al baie erg verswak. Sy is ook deurmekaar en herken ons nie. Ons bid dat die Here haar rustig sal hou en dat die pyn nie te veel sal wees nie,” het haar ouers toe gesê. ŉ Gedenkdiens vir Mia Cara, wat op 1 September sewe jaar oud geword het, word vandag om 11:00 in die NG Kerk Helderberg gehou. Mia Cara het sedert 2015 aan akute limfoblastiese leukemie gely. Sy het in Mei verlede jaar, net toe dokters gereed was om haar kankervry te verklaar, weer ŉ terugslag gehad. Daar is toe besluit om haar na die VSA te neem vir behandeling wat as CAR-T-sel-terapie bekend staan. Sy was die eerste kankerpasiënt in Afrika om die terapie te ondergaan, waartydens ŉ pasiënt se immuniteitselle geneties gemanipuleer word. Mia Cara Ferreira. Foto: Facebook Mia Cara is as ŉ toetspasiënt goedgekeur en het van Januarie tot Maart vanjaar die behandeling in die Children’s Hospital in Philadelphia ondergaan. Sy en haar pa is in April terug na Amerika vir ŉ opvolgbesoek, maar sy het ná haar terugkeer ŉ terugslag gehad. Mia Cara se ouers het in Julie vanjaar gesê sy het ŉ derde terugslag gehad en dat daar nie veel meer was wat dokters vir haar kon doen nie. José het sy dogter vroeër as ŉ jong vegtertjie beskryf en aan Maroela Media vertel die gesin was verpletter toe Mia Cara gediagnoseer is. Mia Cara moes sowat 21 maande van intense chemoterapie, lumbale punksies en beenmurgbiopsies ondergaan, en die gesin was verheug toe hul kind aanvanklik in remissie gegaan het. Mia Cara word ook oorleef deur haar jonger sussie, Sofia.